Hekk kif toqrob l-aħbar tad-data tal-elezzjoni, il-Partit Nazzjonalista irnexxielu jnaqqas id-distakk bejnu u l-bejn il-Partit Laburista b'madwar 10,000 vot minkejja li dan xorta baqa' wieħed sinifikanti ta' 35,778 vot. Skont l-istħarriġ tal- MaltaToday , ir-riżultati tal-elezzjoni ġenerali li jmiss huma stmati li jkunu 54.3% jivvutaw għall-Partit Laburista, 42.8% għall-Partit Nazzjonalista u 1.9% għall-ADPD. 26% minn dawk li ma vvutawx fl-elezzjoni ġenerali tal-2017 qalu li mhux se jivvutaw f'din l-elezzjoni. Fost dawk li vvutaw għall-PL fl-2017, 83.8% qalu li se jagħmlu l-istess fl-elezzjoni u fost dawk li vvutaw għall-PN fl-2017, 74.8% qalu li se jagħmlu l-istess. Il-maġġoranza tar-respondenti li kellhom bejn 16-35 sena, 36-50 sena u 51-65 sena qalu li se jivvutaw għall-PL filwaqt li l-maġġoranza tar-respondenti li kellhom aktar minn 65 sena qalu li se jivvutaw għall-PN. Rigward kif se jivvutaw ir-respondenti fid-distretti, il-PL għandu l-aktar sapport fid-Distretti t'Għawdex, tal-Port (Belt Valletta, Ħaż-Żabbar, il-Fgura, Raħal Ġdid) u tan-Nofsinhar (Marsaxlokk, Birżebbuġa, il-Ħamrun, il-Marsa). Il-PN għandu l-aktar sapport fid-Distretti tat-Tramuntana (il-Mosta, il-Mellieħa, San Pawl il-Baħar, in-Naxxar), tal-Punent (ir-Rabat, is-Siġġiewi, Ħaż-Żebbuġ, iż-Żurrieq) u tal-Lvant (Tas-Sliema, il-Gżira, Birkirkara, Ħal Għargħur). Tonqos il-fiduċja f'Abela u tikber f'Grech Il-fiduċja fil-Prim Ministru Robert Abela naqset għal 45.1% filwaqt li l-fiduċja fil-Kap tal-Partit Nazzjonalista Bernard Grech żdiedet għal 30.3%. 21.3% qalu li jippreferu l-ebda minnhom. Meta r-respondenti ġew mistoqsija fuq min jemmnu huwa l-aktar mexxej li jafdaw fih, il-maġġoranza tal-persuni li vvutaw għall-PL u l-PN fl-elezzjoni ġenerali tal-2017 qalu li jafdaw il-mexxej rispettiv tal-partit tagħhom. Filwaqt li Abela għad għandu l-appoġġ tal-maġġoranza tal-Laburisti b'96.9%, l-istess japplika għan-Nazzjonalisti b'89.2%. Minn dawk li vvutaw għall-PL fl-2017, ftit biss qalu li jippreferu lil Grech filwaqt li kien hemm ftit persuni li vvutaw għall-PN fl-2017 li qalu li jippreferu lil Abela. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook